b"\n_START_ARTICLE_\nChesterfield Football Club\n_START_SECTION_\nHist\xc3\xb2ria\n_START_PARAGRAPH_\nUn reportatge del diari Derbyshire Times del 2 de gener de 1864 parla d'un partit entre els equips de futbol de Chesterfield i Norton. Aix\xc3\xb2 indica que de forma m\xc3\xa9s o menys organitzada ja existia un Chesterfield FC vers 1863. No obstant, la constituci\xc3\xb3 formal del Chesterfield FC es produ\xc3\xad a partir d'una branca del Chesterfield Cricket Club l'octubre de 1867. L'any 1871 s'instal\xc2\xb7l\xc3\xa0 al Recreation Ground a Saltergate, any en qu\xc3\xa8 es separ\xc3\xa0 definitivament del club de rugbi. Una d\xc3\xa8cada m\xc3\xa9s tard, el 1881, el club de futbol desaparegu\xc3\xa9 en trobar-se sense casa. Molts jugadors ingressaren als clubs Chesterfield Livingstone, o Chesterfield Spital. Tres anys m\xc3\xa9s tard, el 1884, un nou Chesterfield Football Club es form\xc3\xa0, instal\xc2\xb7lant-se a Saltergate. M\xc3\xa9s tard adopt\xc3\xa0 el nom Chesterfield Town FC, que esdevingu\xc3\xa9 professional el 1891. Aquest club jug\xc3\xa0 durant la temporada 1892-93 amb una samarreta de color blau fosc amb la Union Jack en la part frontal. Ingress\xc3\xa0 a la Midland League l'any 1896, i a la Football League Second Division la temporada 1899-00, en la qual fou set\xc3\xa8. M\xc3\xa9s tard acab\xc3\xa0 darrer classificat durant tres temporades i fou expulsat de la competici\xc3\xb3 l'any 1909, retornant a la Midland League. El 1915 el Chesterfield Town desaparegu\xc3\xa9, creant-se una nova entitat amb el mateix nom que desaparegu\xc3\xa9 al cap de dos anys per pagaments il\xc2\xb7legals. Per emplenar el forat deixat pels diversos clubs, el 24 d'abril de 1919, l'ajuntament de Chesterfield cre\xc3\xa0 un nou club anomenat Chesterfield Municipal FC, el qual ingress\xc3\xa0 a la Midland League. Per poder ingressar a la Football League el club esdevingu\xc3\xa9 independent de l'ajuntament el mes de desembre de 1920. La temporada 1921-22 fou membre fundador de la nova Football League Third Division North._NEWLINE_El Chesterfield es proclam\xc3\xa0 campi\xc3\xb3 de Tercera Nord la temporada 1930-31, ascendint per tant a la Segona Divisi\xc3\xb3. Descend\xc3\xad el 1933, per\xc3\xb2 torn\xc3\xa0 a \xc3\xa9sser campi\xc3\xb3 de Tercera Nord el 1936. Despr\xc3\xa9s de la Guerra, la temporada 1946-47 fou quart a la Segona Divisi\xc3\xb3. Va perdre la categoria la temporada 1950-51. El novembre de 1958 debut\xc3\xa0 amb el club el futur porter internacional Gordon Banks, venut al Leicester City per \xc2\xa37.000 en acabar la temporada. El 1961 descend\xc3\xad a la Fourth Division per primer cop. Despr\xc3\xa9s de quatre temporades a la Quarta Divisi\xc3\xb3 assol\xc3\xad l'ascens la temporada 1969-70. Guany\xc3\xa0 la Copa Anglo-escocesa l'any 1981. Torn\xc3\xa0 a descendir la temporada 1983-84, guanyant la Quarta Divisi\xc3\xb3 la seg\xc3\xbcent temporada, tornant a descendir el 1988-89. Una de les etapes m\xc3\xa9s brillants del club s'inici\xc3\xa0 a la d\xc3\xa8cada de 1990. La temporada 1994-95, amb vict\xc3\xb2ries sobre Mansfield Town i Bury ascend\xc3\xad a la Second Division. El 1996-97 arrib\xc3\xa0 a les semifinals de la FA Cup derrotant clubs com el Nottingham Forest. En la semifinal fou ven\xc3\xa7ut pel Middlesbrough per 3-0 en la repetici\xc3\xb3, despr\xc3\xa9s d'empatar 3-3 en el primer partit. L'any 2000 descend\xc3\xad novament a la Third Division. Despr\xc3\xa9s de descendir a la Quarta Divisi\xc3\xb3 (reanomenada Football League Two) el 7 de maig de 2011 es proclam\xc3\xa0 campi\xc3\xb3 en v\xc3\xa8ncer per 3-1 el Gillingham. Un any m\xc3\xa9s tard, el mar\xc3\xa7 de 2012 a Wembley es proclam\xc3\xa0 campi\xc3\xb3 del Johnstone's Paint Trophy en v\xc3\xa8ncer el Swindon Town per 2-0.\n_START_SECTION_\nEstadi\n_START_PARAGRAPH_\nUn cop finalitz\xc3\xa0 la temporada 2009-10 el club es trasllad\xc3\xa0 del seu hist\xc3\xb2ric terreny de Saltergate al nou estadi de 10.504 seients B2net Stadium. La construcci\xc3\xb3 de l'estadi cost\xc3\xa0 un total de 13 milions de lliures esterlines. El 13 d'agost de 2012 s'anunci\xc3\xa0 que el nou estadi es reanomenaria  Proact Stadium. Proact \xc3\xa9s una empresa tecnol\xc3\xb2gica amb seu a Chesterfield."